b'\n_START_ARTICLE_\nBredringr\xc3\xb8rfly\n_START_SECTION_\nUtseende\n_START_PARAGRAPH_\nEt middelsstort (vingespenn ca. 25 mm), brunlig nattfly. Kroppen er noe spinkel til nattfly \xc3\xa5 v\xc3\xa6re. Forvingen er avrundet, lyst r\xc3\xb8dbrunlig med litt m\xc3\xb8rkere striper langs ytterkanten, langs ytre del av forkanten og en bred lengdestripe litt bak midten av vingen. Midt i vingen er det en diffus, hvitaktig flekk. Bakvingen er ensfarget brungr\xc3\xa5.\n_START_SECTION_\nLevevis\n_START_PARAGRAPH_\nArten finnes p\xc3\xa5 sumpete steder, der larvene utvikler seg inne i stenglene p\xc3\xa5 takr\xc3\xb8r (Phragmites autralis). Den foretrekker de t\xc3\xb8rrere delen av takr\xc3\xb8rsumpene, trolig fordi larvene ikke kan sv\xc3\xb8mme. De voksne sommerfuglene flyr om natten i juli - august og kommer gjerne til lys.\n_START_SECTION_\nUtbredelse\n_START_PARAGRAPH_\nArten er kjent fra Marokko, og utbredt langs kysten av det meste av Europa, unntatt lengst i nord, mot \xc3\xb8st til Det kaspiske hav. I Norge ble den funnet p\xc3\xa5 to lokaliteter p\xc3\xa5 Lista, Vest-Agder i 2010.'